লেয়া সেদু
লেয়া এলেন সেদু-ফর্নিয়ে দ্য ক্লোজন (ফরাসি: Léa Hélène Seydoux Fornier de Clausonne, জন্ম: জুলাই ১, ১৯৮৫) একজন ফরাসি অভিনেত্রী। তিনি লেয়া সেদু (ফরাসি : [le.a sɛ.du] (শুনুন)) নামেই বেশি পরিচিত। তিনি ফরাসি চলচ্চিত্রে অভিনয় শুরু করেন দ্য লাস্ট মিস্টার্স (২০০৭) এবং অন ওয়ান (২০০৮) চলচ্চিত্রে অভিনয়ের মাধ্যমে। দ্য বিউটিফুল পারসন (২০০৮) চলচ্চিত্রে অভিনয়ের জন্য কান চলচ্চিত্র উৎসবে বছরের নারী প্রতিভাসের জন্যে ত্রোফে শোফার ("শোফার শিরোপা") পুরস্কার লাভ এবং সর্বাধিক আশাপ্রদ অভিনেত্রীর জন্য সেজার পুরস্কারে মনোনয়োনের মাধ্যমে ফরাসি চলচ্চিত্রে তার অভিষেক নজরে আসে। এরপর হলিউডের ইনগ্লোরিয়াস বাস্টার্ডস (২০০৯), রবিন হুড (২০১০), মিডনাইট ইন প্যারিস (২০১১) এবং মিশন: ইম্পসিবল – ঘোস্ট প্রটোকল (২০১১) ইত্যাদি চলচ্চিত্রে তার উপস্থিতি নজরে আসে। ফরাসি চলচ্চিত্রে, তিনি বেল উপাইন (২০১০) চলচ্চিত্রে তার চরিত্রের জন্য দ্বিতীয় বারের মতো সর্বাধিক আশাপ্রদ অভিনেত্রীর জন্য সেজার পুরস্কার এবং ফেয়ারওয়েল, মাই কুইন (২০১২) চলচ্চিত্রের জন্য শ্রেষ্ঠ অভিনেত্রীর জন্য সেজার পুরস্কার মনোনয়োন পান। ২০১৩ সালে, সেদু ব্লু ইজ দ্য ওয়ার্মেস্ট কালার চলচ্চিত্র সমালোচকদের দ্বারা বহুল প্রশংসিত চরিত্রের জন্য কান চলচ্চিত্র উৎসবে পাল্ম দর পুরস্কার অর্জনের পর ব্যাপকভাবে নজরে আসে। পরবর্তীতে তিনি শ্রেষ্ঠ অভিনেত্রীর জন্য লুমেরেস পুরস্কার লাভ করেন। পরবর্তী বছর তিনি শ্রেষ্ঠ অভিনেত্রীর জন্য সেজার পুরস্কার এবং বাফটা রাইজিং স্টার পুরস্কারের মনোনয়োন লাভ করেন। অক্টোবর ২০১৫ সালে মুক্তিপ্রাপ্ত জেমস বন্ড চলচ্চিত্র সিরিজের ২৪ তম ছবি স্পেক্টার-এ বন্ড গার্ল মেডিলিন সোয়ান চরিত্রে তিনি অভিনয় করেন।